12 voertuie in motorslaghuis gevindFoto verskaf deur SAPD ŉ Pa en ŉ seun en hul werknemer is in hegtenis geneem in verband met ŉ motorslaghuis in Crystal Park in Ekurhuleni. Brig. Mathapelo Peters, woordvoerder van die polisie, het gesê die drie persone sal Maandag in die Benoni-landdroshof verskyn op aanklag van die besit van gesteelde voertuie. “Beamptes het Vrydagmiddag op die motorslaghuis toegeslaan waar verskeie gesteelde en gekaapte motors gevind is,” het Peters gesê. Beamptes van Johannesburg-Oos-misdaadintelligensie, lede van die SAPD, Gautengse verkeerspolisie, Tracker Connect, privaat sekuriteit en die Versekeringsmisdaadburo het aan die operasie deelgeneem. “Met beamptes se aankoms het ŉ werknemer met ŉ Toyota Hilux gery waarin twee enjins, waaraan daar gepeuter is, vervoer is. Die voertuig is dadelik bevestig as ŉ voertuig wat in Junie 2018 in Honeydew gesteel is.” In die werkswinkel het die beamptes op nog 11 voertuie afgekom wat van hul onderdele gestroop is. Die voertuigmodelle het gestrek van Toyota Hilux, Isuzu tot Ford Ranger en is intussen bevestig dat dit tussen 2018 en 2020 gesteel of gekaap is in Garsfontein, Germiston, Randburg, Langlaagte, Lyttelton en Roodepoort. Gebruikers word gemaan om waaksaam te wees wanneer hulle motoronderdele koop, veral van “goedkoop” werkswinkels, omdat dit die opbrengs kan wees van gewelddadige kapings en diefstal van motors tydens rooftogte, het lt.genl. Elias Mawela, Gautengse polisiekommissaris, bygevoeg.